Sosiaalihuoltolain kotiin annettavien palvelujen muutokset koskevat kaikkia asiakasryhmiä. Suurin asiakasryhmä näissä palveluissa muodostuu iäkkäistä asiakkaista.
Lain nykyiset säännökset kotipalvelusta ja kotisairaanhoidosta yhdistetään sosiaalihuoltolain kotihoidoksi (19 a §). Kotihoitoa voi saada tarpeen mukaan vuorokaudenajasta riippumatta myös öisin, ja siihen voi kuulua myös kotisairaanhoitoa. Palvelun saantikriteerit eivät muutu.
Tukipalvelut erotetaan nykyisen lain kotipalvelua koskevasta pykälästä omaksi palveluksi (19 §). Niiden tarve on selvitettävä palvelutarpeen arvioinnilla kuten muidenkin palvelujen, ja niiden myöntämisestä tulee tehdä päätös. Muutos korostaa tukipalvelujen merkitystä usein ensimmäisinä iäkkäiden tarvitsemina ja heidän toimintakykyään ja kotona asumistaan tukevina palveluina.
Kotipalvelun käsite koskee jatkossa vain lapsiperheiden palvelua, josta säädetään omassa pykälässään (18 a §). Muutos ei vaikuta lapsiperheen oikeuteen saada kotipalvelua. Lapsiperheen kotipalveluna järjestetään perheen yksilöllisen tarpeen mukaan hoitoa ja huolenpitoa, lapsen hoidon ja kasvatuksen tukemista, aterioiden valmistamiseen, vaatteiden huoltamiseen ja kodin siisteydestä huolehtimiseen liittyviä tehtäviä sekä muita jokapäiväiseen elämään kuuluvien tehtävien ja toimintojen suorittamista tai niissä avustamista.
Lapsiperheen kotipalvelu on tarkoitettu ennaltaehkäiseväksi palveluksi, jonka tehtävänä on tukea perheen jaksamista ja pärjäämistä joko tilapäisissä tai pidempiaikaisissa kuormittavissa tilanteissa. Valiokunta korosti, että kynnys tarjota perheelle kotipalvelua tulee olla matala ja palvelun saamisesta yhdenvertaisesti asuinpaikasta riippumatta on huolehdittava.